مقدونيا الشمالية

مقدونيا الشمالية، ولاّ شمال مقدونيا،و لاّ مقدونيا (سمية قديمة تبلادت ف 2018) ،رسميا لجمهورية د مقدونيا الشمالية (بلمقدونية: Република Северна Македонија - بلألبانية: Republika e Maqedonisë së Veriut) هي بلاد ماكاطلش على لبحر جات ف لجنوب الشرقي د أوروپا، و بالضبط ف الشبه لجزيرة د لبلقان. تاتحدّها كوسوڤو من الشمال لغربي، صربيا من الشمال، بلغاريا من الشرق، ليونان من لجنوب، و ألبانيا من لغرب.

مقدونيا الشمالية عندها تاريخ قديم، و جايبة سميتها من لمنطقة د مقدونيا، اللي فيها طرف كاين ف ليونان، و كان مخلي لبلدان بجوج مدابزين على السمية. بحال دابا لإسكندر لمقدوني تولد ف لمنطقة اللي هي دابا محسوبة على ليونان، ولكن كانت هي و مقدونيا الشمالية ف بلاد وحدا كانت سميتها لمملكة د مقدونيا (ف لقرن 4 قبل لميلاد). مقدونيا الشمالية دازو عليها بزاف د لحضارات بحال لفارسيين و الرومان و السلاڤيين. قبل لعصور لوسطانية تدابزو لبلغاريين و لبيزانطيين و الصربيين على لمنطقة، ولكن ف لقرن 14 دخّلاتها الدولة لعتمانية لأراضي ديالها، و بقات فيها تال 1912. من مورا لحرب لعالمية التانية، دخلات مع يوݣوسلاڤيا، و تسمّات لجمهورية ليوݣوسلاڤية د مقدونيا. ف 1991، من مورا ما تفككات يوݣوسلاڤيا، ستاقلات لبلاد و سمّات راسها لجمهورية د مقدونيا، و لكن ليونان حتجّات عليها و كانت لأمم لمتحدة كاتخدّم السمية د "لجمهورية ليوݣوسلاڤية د مقدونيا اللي فاتت". تحلاّت لمشكلة ف 2018 ملّي بدلات لبلاد رسميا سميتها للجمهورية د مقدونيا الشمالية، و هي السمية اللي عندها تال دابا.

تيسكنو ف مقدونيا الشمالية شويا كتر من 2 د لمليون د الناس، و لعاصمة ديالها هي سكوپيا. اللغات الرسمية د لبلاد هوما لمقدونية و لألبانية، و عاد كاين لغات جهوية معتارفا بيها الدولة، هوما: التركية و الصربية و لبوصنية و الروماني. لفلوس اللي كاتخدّم ف لبلاد هي الدينار لمقدوني. مقدونيا الشمالية داخلة مع بزاف د لمنضمات الدولية بحال لأمم لمتحدة و لبنك الدولي و منضمة التجارة لعالمية و لمجلس ديال أوروپا (من 2005) و الناطو (من 2020). من 2005 و هي مرشحة باش تدخل للإتحاد لأوروپي.
 مصادر 


تصنيف:مقالات فيها مصدر و 3000 بايت
تصنيف:بلدان د ؤروپا